Document ID: 32014D0357

PROVEDBENA ODLUKA KOMISIJE
оd 13. lipnja 2014.
o usklađenosti europskih normi serije EN 957 (dijelovi 2. i 4.-10.) i EN ISO 20957 (1. dio) za opremu za vježbanje i deset europskih normi za gimnastičku opremu s općim sigurnosnim zahtjevom Direktive 2001/95/EZ Europskog parlamenta i Vijeća te o objavljivanju uputa na te norme u Službenom listu Europske unije
(Tekst značajan za EGP)
(2014/357/EU)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Direktivu 2001/95/EZ Europskog parlamenta i Vijeća od 3. prosinca 2001. o općoj sigurnosti proizvoda (1), a posebno njezin članak 4.,
budući da:
(1)
Člankom 3. stavkom 1. Direktive 2001/95/EZ propisano je da proizvođači na tržište smiju stavljati samo sigurne proizvode.
(2)
U skladu s člankom 3. stavkom 2. drugim podstavkom Direktive 2001/95/EZ proizvod se smatra sigurnim, s obzirom na rizike i kategorije rizika obuhvaćene odgovarajućim nacionalnim normama, ako je sukladan s neobveznim nacionalnim normama kojima su preuzete europske norme, na koje je Komisija objavila uputu u Službenom listu Europske unije u skladu s člankom 4. stavkom 2. te Direktive.
(3)
U skladu s člankom 4. stavkom 1. Direktive 2001/95/EZ europske norme utvrđuju europska tijela za normizaciju na temelju mandata koje izdaje Komisija.
(4)
U skladu s člankom 4. stavkom 2. Direktive 2001/95/EZ Komisija objavljuje upute na te norme.
(5)
Dana 27. srpnja 2011. Komisija je donijela Odluku 2011/476/EU o sigurnosnim zahtjevima koje moraju ispuniti europske norme za opremu za vježbanje u skladu s Direktivom 2001/95/EZ Europskog parlamenta i Vijeća (2).
(6)
Komisija je 5. rujna 2012. europskim tijelima za normizaciju izdala mandat za normizaciju M/506 za izradu europskih normi za opremu za vježbanje radi sprečavanja najvažnijih rizika povezanih s tom opremom u skladu s načelom da se u normalnim i predvidivim uvjetima uporabe rizik od ozljede ili narušavanja zdravlja i sigurnosti mora svesti na najmanju moguću mjeru s pomoću dizajna ili zaštitnih karakteristika opreme. Mandatom se zahtijeva da se u obzir uzme sljedeće: stabilnost samostojećih sprava, oštri rubovi i hrapava mjesta, završeci cijevi, mjesta prignječenja i odsijecanja te rotirajući i pokretni dijelovi na dostupnom području, utezi, pristup do sprava i silazak s njih, mehanizmi za podešavanje i blokiranje, užad, remenje i lanci, čelična užad i remenice, vodilice užeta i remena, mjesta uvlačenja, hvatišta, ugrađene, postavljene i okretne ručke, električna sigurnost i jedinica za blokiranje isključivanjem struje.
(7)
Europski odbor za normizaciju (CEN) donio je seriju europskih normi (EN 957, dijelovi 2. i 4.-10.) i europsku normu EN ISO 20957 (1. dio) za opremu za vježbanje u okviru mandata Komisije.
(8)
Europske norme serije EN 957, dijelovi 2. i 4.-10., i europska norma EN ISO 20957 (1. dio) za opremu za vježbanje u skladu su s mandatom M/506 i ispunjavaju opći sigurnosni zahtjev Direktive 2001/95/EZ. Stoga treba objaviti upute na te norme u Službenom listu Europske unije.
(9)
Dana 27. srpnja 2011. Komisija je donijela Odluku 2011/479/EU o sigurnosnim zahtjevima koje moraju ispuniti europske norme za gimnastičku opremu u skladu s Direktivom 2001/95/EZ Europskog parlamenta i Vijeća (3).
(10)
Komisija je 5. rujna 2012. europskim tijelima za normizaciju izdala mandat za normizaciju M/507 za izradu europskih normi za gimnastičku opremu radi sprečavanja najvažnijih rizika povezanih s tom opremom, posebice rizika koji su posljedica nedovoljne nosivosti, gubitka stabilnosti opreme, uporabe električne energije i radnih sklopova, primjene mehaničke ili energije vode, same uporabe opreme, uključujući padove, posjekotine, uklještenja, gušenje, udarce i preopterećivanje tijela, pristupa opremi, uključujući pristup u slučaju kvara i izvanrednih situacija, mogućeg doticanja opreme i prisutnih osoba (npr. publike), nedostatnog održavanja, sastavljanja, rastavljanja i rukovanja opremom te izlaganja kemijskim tvarima.
(11)
Europski odbor za normizaciju (CEN) donio je deset europskih normi za gimnastičku opremu u okviru mandata Komisije.
(12)
Tih deset europskih normi za gimnastičku opremu u skladu je s mandatom M/507 i ispunjava opći sigurnosni zahtjev Direktive 2001/95/EZ. Stoga treba objaviti upute na te norme Službenom listu Europske unije.
(13)
Mjere predviđene ovom Odlukom u skladu su s mišljenjem Odbora osnovanog na temelju Direktive 2001/95/EZ,
DONIJELA JE OVU ODLUKU:
Članak 1.
Sljedeće europske norme ispunjavaju opći sigurnosni zahtjev Direktive 2001/95/EZ u pogledu rizika koji su njima obuhvaćeni:
(a)
EN ISO 20957-1:2013 „Oprema za vježbanje - 1. dio: Opći sigurnosni zahtjevi i metode ispitivanja (ISO 20957-1:2013)”,
(b)
EN 957-2:2003 „Oprema za vježbanje - 2. dio: Oprema za jačanje, dodatni posebni sigurnosni zahtjevi i metode ispitivanja”,
(c)
EN 957-4:2006+A1:2010 „Oprema za vježbanje - 4. dio: Klupe za jačanje (benč), dodatni posebni sigurnosni zahtjevi i metode ispitivanja”,
(d)
EN 957-5:2009 „Oprema za vježbanje - 5. dio: Učvršćeni bicikli za vježbanje i poluge za vježbanje gornjega dijela tijela, dodatni posebni sigurnosni zahtjevi i metode ispitivanja”,
(e)
EN 957-6:2010 „Oprema za vježbanje - 6. dio: Pokretne trake za trčanje, dodatni posebni sigurnosni zahtjevi i metode ispitivanja”,
(f)
EN 957-7:1998 „Oprema za vježbanje - 7. dio: Veslački uređaji, dodatni posebni sigurnosni zahtjevi i metode ispitivanja”,
(g)
EN 957-8:1998 „Oprema za vježbanje - 8. dio: Nožni steperi, pomične penjaće stube i penjači - Dodatni posebni sigurnosni zahtjevi i metode ispitivanja”,
(h)
EN 957-9:2003 „Oprema za vježbanje - 9. dio: Sprave za vježbanje s eliptičnim kretanjem, dodatni posebni sigurnosni zahtjevi i metode ispitivanja”,
(i)
EN 957-10:2005 „Oprema za vježbanje - 10. dio: Bicikl za vježbanje s fiksnim kotačem ili bez slobodnoga kotača, dodatni posebni sigurnosni zahtjevi i metode ispitivanja”,
(j)
EN 913:2008 „Gimnastička oprema - Opći sigurnosni zahtjevi i metode ispitivanja”,
(k)
EN 914:2008 „Gimnastička oprema - Usporedne i kombinirane ruče - Zahtjevi i metode ispitivanja uključujući sigurnost”,
(l)
EN 915:2008 „Gimnastička oprema - Asimetrične ruče - Zahtjevi i metode ispitivanja uključujući sigurnost”,
(m)
EN 916:2003 „Gimnastička oprema - Sanduk za preskakivanje - Zahtjevi i metode ispitivanja uključujući sigurnost”,
(n)
EN 12196:2003 „Gimnastička oprema - Konj i kozlić - Funkcionalni i sigurnosni zahtjevi, metode ispitivanja,”
(o)
EN 12197:1997 „Gimnastička oprema - Horizontalne pritke - Sigurnosni zahtjevi i metode ispitivanja”,
(p)
EN 12346:1998 „Gimnastička oprema - Zidne i rešetkaste ljestve i konstrukcije za penjanje - Sigurnosni zahtjevi i metode ispitivanja”,
(q)
EN 12432:1998 „Gimnastička oprema - Grede za ravnotežu - Funkcionalni i sigurnosni zahtjevi, metode ispitivanja”,
(r)
EN 12655:1998 „Gimnastička oprema - Viseći krugovi - Funkcionalni i sigurnosni zahtjevi, metode ispitivanja”,
(s)
EN 13219:2008 „Gimnastička oprema - Trampolini - Funkcionalni i sigurnosni zahtjevi, metode ispitivanja”.
Članak 2.
Upute na norme EN ISO 20957-1:2013, EN 957-2:2003, EN 957-4:2006+A1:2010, EN 957-5:2009, EN 957-6:2010, EN 957-7:1998, EN 957-8:1998, EN 957-9:2003, EN 957-10:2005, EN 913:2008, EN 914:2008, EN 915:2008, EN 916:2003, EN 12196:2003, EN 12197:1997, EN 12346:1998, EN 12432:1998, EN 12655:1998 i EN 13219:2008 objavljuju se u dijelu C Službenog lista Europske unije.
Članak 3.
Ova Odluka stupa na snagu dvadesetog dana od dana objave u Službenom listu Europske unije.
Sastavljeno u Bruxellesu 13. lipnja 2014.

Labels: 3
7
1